DA EN Den Europæiske Unions Tidende C 328/1

SYVENDE ÅRSBERETNING I HENHOLD TIL PUNKT 8 I DE OPERATIVE BESTEMMELSER I EU-ADFÆRDSKODEKSEN FOR VÅBENEKSPORT

(2005/C 328/01)

INDLEDNING

EU-adfærdskodeksen for våbeneksport blev vedtaget den 8. juni 1998. Kodeksen indeholder otte kriterier for eksport af konventionelle våben og en procedure for meddelelse om afslag, ifølge hvilken medlemsstaterne skal konsultere hinanden om eventuelle »undercuts«. Siden kodeksen blev vedtaget, har den bidraget væsentligt til harmoniseringen af de nationale politikker vedrørende våbeneksportkontrol.

Også i EU-kodeksens syvende år er der gjort markante fremskridt med hensyn til kodeksens gennemførelse. En række vigtige nye faktorer har bidraget til yderligere at styrke og udbrede kodeksens anvendelse. Disse faktorer bekræfter på ny kodeksens status som den mest omfattende internationale våbenkontrolordning. Bosnien-Hercegovina, Bulgarien, Canada, Kroatien, Island, Den Tidligere Jugoslaviske Republik Makedonien, Norge og Rumænien har officielt tilsluttet sig kodeksens kriterier og principper.

Af hensyn til åbenheden gøres der opmærksom på brugervejledningen — et vigtigt redskab, der opsummerer de aftalte retningslinjer for gennemførelse af kodeksens operative bestemmelser — som er offentliggjort og løbende ajourføres. Brugervejledningen er primært rettet mod embedsmænd, der udsteder eksporttilladelser, og den er tilgængelig på Rådets internetsted (http://ue.eu.int) under afsnittet om EU-adfærdskodeksen for våbeneksport på websiden »Sikkerhedsrelateret eksportkontrol« under den fælles udenrigs- og sikkerhedspolitik. Vejledningen indeholder en udførlig beskrivelse af kodeksen og den måde, hvorpå medlemsstaterne anvender den.

I. STATUS OVER KODEKSENS SYVENDE ÅR

1. Udvidelsen af EU

De ti nye staters tiltrædelse af Den Europæiske Union den 1. maj 2004 betød, at adfærdskodeksens kriterier og procedurer, navnlig meddelelses- og konsultationsmekanismen, fik fuld virkning for dem. Som det fremgår af tabellerne i denne beretning, har de nyligt tiltrådte medlemsstater fremsendt tal for deres våbensalg i 2004. Bulgarien og Rumænien begyndte i deres egenskab af tiltrædende lande at deltage i møderne i Gruppen vedrørende Eksport af Konventionelle Våben (COARM) fra maj 2005.

2. Revision af adfærdskodeksen

COARM har haft indgående drøftelser med henblik på den første revision af adfærdskodeksen siden dens vedtagelse i 1998. Drøftelserne er ikke kun foregået blandt medlemsstaterne, men også på møder med interesserede tredjeparter, navnlig internationale ngo'er. Under det irske og det nederlandske formandskab blev der holdt en række konstruktive møder om revisionen med deltagelse af både medlemsstater og ngo'er. Under det luxembourgske og det britiske formandskab er revisionen stort set blevet fuldført. På det tekniske plan er revisionsdrøftelserne afsluttet. Resultatet er en ajourført og stærkt forbedret kodeks. Der vil blive indarbejdet adskillige nye elementer i kodeksen, så dens anvendelsesområde øges både i dybden og i bredden. Disse elementer omfatter udvidelse af kontrollen til mæglervirksomhed, transit og immaterielle teknologioverførsler samt implementering af strammere procedurer med henblik på at harmonisere medlemsstaternes eksportpolitik. Den nye kodeks forventes vedtaget i form af en retligt bindende Rådets fælles holdning.

3. Brugervejledningen

Brugervejledningen, der blev vedtaget i sin første udgave i 2003, og som er tilgængelig på Rådets internetsted (http://ue.eu.int) på websiden »Sikkerhedsrelateret eksportkontrol« under den fælles udenrigs- og sikkerhedspolitik, har været fuldt gældende siden 1. januar 2004. Den indeholder procedurer, der tager sigte på at forbedre ordningen vedrørende meddelelser om afslag og konsultationer, og tydeliggør medlemsstaternes forpligtelser på dette område. Den senest reviderede udgave af brugervejledningen, der blev offentliggjort i oktober 2005, indeholder kapitler om praksis i forbindelse med udstedelse af tilladelser, god praksis vedrørende fortolkning af kriterium 8 og krav i forbindelse med fremsendelse af oplysninger til EU's årsberetning.

4. God praksis vedrørende fortolkning af kriterier

Medlemsstaterne blev i september 2005 enige om god praksis vedrørende fortolkning af kriterium 8 i adfærdskodeksen med henblik på indarbejdelse i brugervejledningen. Der arbejdes for øjeblikket med god praksis vedrørende kriterium 2 og 7.

5. Midlertidige foranstaltninger ved ophævelse af en våbenembargo

Medlemsstaterne drøfter fortsat en række midlertidige procedurer, der kan anvendes i forhold til lande, over for hvilke EU har besluttet at ophæve en eksisterende våbenembargo. Disse procedurer skal tage udgangspunkt i specifikke mekanismer til meddelelse af tilladelser, som medlemsstaterne har udstedt til eksport af militært udstyr, til en revision af meddelte afslag, der kun vedrørte embargoen, og til konsultationer i tilfælde af større ændringer i en medlemsstats eksportpolitik. Denne såkaldte »værktøjskasse« skal udgøre et supplement til adfærdskodeksen.

6. Outreach

i) I overensstemmelse med den aftalte mekanisme, der skal forbedre koordineringen af outreach-aktiviteter, som medlemsstaterne iværksætter for at fremme kodeksens principper og kriterier blandt tredjelande: — udarbejdede og fremsendte COARM i november 2004 skrivelser (underskrevet af den højtstående repræsentants personlige repræsentant for ikke-spredning) til myndighederne i Albanien, Belarus, Bosnien-Hercegovina, Island, Den Tidligere Jugoslaviske Republik Makedonien, Moldova, Schweiz, Serbien og Montenegro og Ukraine, hvori disse lande blev mindet om kodeksens indhold, og hvori de blev bedt om at angive, i hvor høj grad deres nationale regler og love afspejler kodeksens krav, og tilkendegive, om de var interesserede i at drøfte den praktiske gennemførelse af kodeksen med Den Europæiske Union — har alle ovennævnte lande med undtagelse af Albanien, Bosnien-Hercegovina og Island svaret på skrivelsen og meddelt, at de er interesserede i at drøfte den praktiske gennemførelse af kodeksen med Den Europæiske Union — har formandskabet og en række medlemsstater samt den højtstående repræsentants personlige repræsentant for ikke-spredning afholdt fælles outreach-seminarer med nogle af ovennævnte lande og med Georgien og Kina.

ii) Der er blevet holdt trojkamøder med Canada, Norge, Den Russiske Føderation, Ukraine og USA inden for rammerne af den politiske dialog under Den Europæiske Unions fælles udenrigs- og sikkerhedspolitik. Der har fundet frugtbare drøftelser sted med disse lande om våbeneksportkontrol i almindelighed og adfærdskodeksen i særdeleshed. Under møderne med Norge er der blevet udvekslet oplysninger om henholdsvis EU's og Norges afslag i overensstemmelse med den aftale, der blev indgået med Norge i november 2004.

7. Ajourføring af Den Europæiske Unions fælles liste over militært udstyr

Den Europæiske Unions fælles liste over militært udstyr har status af en politisk forpligtelse inden for rammerne af den fælles udenrigs- og sikkerhedspolitik. Den 25. april 2005 vedtog Rådet en ajourført udgave af listen (1), der tager hensyn til de ændringer, der blev aftalt i Wassenaar-arrangementets liste over ammunition på plenarmødet i december 2004. Medlemsstaterne har besluttet, at fremtidige ændringer af Wassenaar-arrangementets liste over ammunition ikke automatisk medfører ændring af Den Europæiske Unions fælles liste over militært udstyr.

8. En traktat om våbenhandel

Den Europæiske Union tilsluttede sig i 2005 princippet om en traktat om våbenhandel, og udenrigsministrene vedtog i oktober nogle konklusioner i den henseende, hvori Den Europæiske Union forpligter sig til at arbejde hen imod forhandlinger om en traktat om våbenhandel.

II. STATUS OVER GENNEMFØRELSEN AF DE AKTIONER, DER VAR PRIORITERET I SJETTE ÅRSBERETNING

1. Harmonisering af de nationale beretninger

Der er stadig forskelle i medlemsstaternes indberetningspraksis, men der er taget en række skridt med henblik på at øge harmoniseringen af indberetningsprocedurerne og tilvejebringe fuldt sammenlignelige statistiske oplysninger. Medlemsstaterne har besluttet at referere til numrene i listen over militært udstyr i deres bidrag til EU's årsberetning (hvis de foreligger). Der er endvidere opnået enighed om princippet om at fremlægge nationale oplysninger om værdien af de udstedte tilladelser (hvis sådanne oplysninger foreligger). Da nogle medlemsstater for øjeblikket ikke er i stand til at fremlægge yderligere oplysninger om den faktiske eksport, er det blevet besluttet, at de medlemsstater, der er i stand til det, skal offentliggøre disse tal.

2. Våbenmæglervirksomhed

Gruppen har besluttet, at forpligtelsen til at udveksle oplysninger i Rådets fælles holdning 2003/468/FUSP af 23. juni 2003 om kontrol med våbenmæglervirksomhed (2) skal gennemføres ved hjælp af mekanismen i adfærdskodeksen. Dette skal fremgå udtrykkeligt af det relevante afsnit i den reviderede adfærdskodeks. I skrivende stund har 19 medlemsstater og tiltrædende lande indført lovgivning, som fuldt ud gennemfører den fælles holdning; meddelelses- og konsultationsordningen er dog kun obligatorisk for de medlemsstater, som har indført de nødvendige love.

3. Fuld gennemførelse af brugervejledningen

Som nævnt i kapitel I i denne beretning har brugervejledningen, der blev vedtaget i sin første udgave i 2003, været fuldt gældende siden 1. januar 2004. Den indeholder procedurer, der tager sigte på at forbedre ordningen vedrørende meddelelser om afslag og konsultationer og på at tydeliggøre medlemsstaternes forpligtelser på dette område. I 2004 og 2005 har nationale meddelelser og bilaterale konsultationer fundet sted via EU's elektroniske Coreu-system næsten dagligt; oplysningerne cirkulerer klart og rettidigt, hvilket sikrer åbenhed om medlemsstaternes våbeneksportpolitikker over for specifikke endelige bestemmelseslande og specifikke slutbrugere.

Medlemsstaterne ajourfører fortsat løbende deres nationale lister over meddelelser om afslag. Listerne samt resultaterne af bilaterale konsultationer indgår i en central elektronisk EU-database over afslag. Databasen, der forvaltes af rådssekretariatet, er således ved at udvikle sig til et dynamisk system, der afspejler medlemsstaternes politikker vedrørende våbeneksportkontrol.

Andre kapitler i brugervejledningen, der beskriver aftalt praksis for så vidt angår tilladelsesprocedurer, god praksis vedrørende fortolkning af kriterium 8 og krav i forbindelse med fremsendelse af oplysninger til EU's årsberetning, indeholder nyttige retningslinjer for de nationale myndigheder.

4. Kontrol af endeligt anvendelsesformål og kontrol efter afsendelsen

Medlemsstaterne er enige om, at kontrol af endeligt anvendelsesformål og kontrol efter afsendelsen er et vigtigt element i en ansvarlig våbeneksportpolitik. Kontrol af denne art foretages af medlemsstaterne i det nødvendige omfang.

5. Udvikling af god praksis vedrørende fortolkning af kriterierne

Som nævnt i kapitel I, punkt 4, er der udarbejdet retningslinjer for god praksis vedrørende fortolkning af kriterium 8, og disse er blevet indarbejdet i brugervejledningen. Der arbejdes for øjeblikket på at udvikle god praksis vedrørende fortolkning af kriterium 2 og 7.

6. Koordinering af politikken til fremme af kodeksens principper og kriterier blandt tredjelande

Det luxembourgske og det britiske formandskab har holdt frugtbare COARM-trojkamøder med henholdsvis Canada, Norge, Den Russiske Føderation, Ukraine og USA inden for rammerne af den politiske dialog under Den Europæiske Unions fælles udenrigs- og sikkerhedspolitik. Formandskabet har på disse møder orienteret samtalepartnerne om den seneste udvikling med hensyn til EU-adfærdskodeksen, navnlig revisionsprocessen. Desuden er der blevet drøftet spørgsmål af fælles interesse såsom overholdelse af bestemmelserne vedrørende våbeneksport og våbeneksportkontrol og seks nye EU-medlemsstaters ansøgninger om medlemskab af Wassenaar-arrangementet, hvoraf fem blev optaget i arrangementet i 2005.

7. Praktisk og teknisk bistand til tiltrædende lande og nye naboer

Som nævnt i kapitel I i denne beretning har medlemsstaterne i 2005 været i gang med at gennemføre den mekanisme, der blev aftalt i 2004 med henblik på at forbedre koordineringen af outreach-aktiviteter, medlemsstaterne iværksætter for at fremme kodeksens principper og kriterier blandt kandidatlande og andre tredjelande. Mekanismen består bl.a. af en database med oplysninger om nationale aktiviteter i forhold til sådanne lande, som sætter medlemsstaterne i stand til bedre at prioritere og planlægge deres indsats på dette område og fremme fælles aktiviteter.

8. Dialog med Europa-Parlamentet

Det britiske formandskab skal mødes med Europa-Parlamentets underudvalg om sikkerhed og forsvar for at drøfte sjette årsberetning om EU-adfærdskodeksen for våbeneksport og relaterede våbeneksportspørgsmål med medlemmer af underudvalget.

III. PRIORITEREDE ARBEJDSRETNINGSLINJER FOR COARM FOR DEN NÆRMESTE FREMTID

Syv års erfaringer med anvendelsen af adfærdskodeksen viser, at de grundlæggende elementer i en fælles strategi for kontrol med medlemsstaternes eksport af konventionelle våben er på plads og fungerer. Der skal dog stadig gøres en indsats på visse områder, som der ikke tidligere er blevet fokuseret på, eller hvor der fortsat er behov for at konsolidere og bygge videre på de opnåede resultater.

Medlemsstaterne har fastlagt følgende prioriterede arbejdsretningslinjer for den nærmeste fremtid:

1. Processen med harmonisering af de nationale beretninger skal fortsættes med henblik på at fremme mere ensartede statistiske data, der skal optages i Den Europæiske Unions årsberetning, så der udarbejdes klarere og mere gennemskuelige sammenfattende oversigter.

2. Gennemførelsen af den fælles holdning om kontrol med våbenmæglervirksomhed skal følges op, idet der tages hensyn til de forskellige situationer, som gør sig gældende i de nationale lovgivninger, og idet der etableres en passende mekanisme for udveksling af oplysninger.

3. Der skal udvikles god praksis vedrørende fortolkning af kriterier, idet der arbejdes videre fra kriterium 8 til kriterium 2 (menneskerettigheder) og kriterium 7 (kontrol af endeligt anvendelsesformål).

4. Arbejdet med at fremme princippet om en traktat om våbenhandel skal videreføres.

5. Indsatsen for at fremme kodeksens principper og kriterier blandt tredjelande, navnlig dem, der har tilsluttet sig adfærdskodeksen, skal fortsættes.

6. På anmodning skal der ydes praktisk og teknisk bistand til tiltrædende lande og nye naboer for at sikre harmonisering af politikker vedrørende våbeneksportkontrol og fuld gennemførelse af adfærdskodeksens principper og kriterier.

7. Dialogen med Europa-Parlamentet skal udvikles yderligere.

8. Det tætte samarbejde og de tætte konsultationer med interesserede tredjeparter, herunder internationale ngo'er og våbenindustrien, skal fortsættes.

(1) EUT C 127 af 25.5.2005, s. 1.

(2) EUT L 156 af 25.6.2003, s. 79.